»Et bluff-nummer«, »en zen-agtig feel good-kultur« og »et sted, folk er gået hen, fordi det føles rart«. Med udtryk som disse har Socialdemokratiets gruppeformand, Henrik Sass Larsen, de seneste uger angrebet Alternativet i medierne.

Jeg forstår godt, at Sass stikker til Alternativet. Der er altid grund til at sætte spørgsmålstegn ved de andres løsninger. Men netop med Alternativet frygter jeg, at vi er ved at begå samme fejl, som vi tidligere begik med Dansk Folkeparti. Jo mere vi slår dem oven i hovedet med hånlige gloser, jo mere vokser de.

Mens Socialdemokratiet og venstrefløjen i alt for mange år brugte kræfterne på at dæmonisere Dansk Folkeparti, voksede partiet støt. I stedet for at se indad og overveje, hvorfor danskerne følte sig tiltrukket af dem, så hamrede man løs.